
[bookmark: TextBodyBegin]Az Európai Parlament,
–	tekintettel az ENSZ önkényes fogva tartással foglalkozó munkacsoportjának (UNWGAD) 19/2022. sz. véleményére,
–	tekintettel eljárási szabályzata 150. cikkének (5) bekezdésére és 136. cikkének (4) bekezdésére,
A.	mivel Ryan Cornelius 71 éves brit állampolgárt, egy uniós polgár házastársát 2008 óta önkényesen fogva tartják az Egyesült Arab Emírségekben, miután a Dubaji Iszlám Bank (DIB) által egy ingatlanfejlesztési projekthez nyújtott hitellel kapcsolatban csalásra vonatkozó koholt vád alapján elítélték;
B.	mivel először 10 év börtönbüntetésre ítélték, majd közvetlenül a 2018-ban tervezett szabadon bocsátása előtt a 2009. évi 37. sz. dubaji törvény alapján büntetését további 20 évvel meghosszabbították, visszamenőleges hatállyal és a nemzetközi jogi normák megsértésével;
C.	mivel aggodalomra ad okot, hogy az emberi jogi szervezetek szerint az Egyesült Arab Emírségek kormánya önkényes fogva tartásokban, tisztességtelen bírósági eljárásokban érintett, és kínzással vádolták;
D.	mivel független könyvvizsgálók szerint a DIB által Ryan Corneliustól lefoglalt ingatlan értéke bizonyíthatóan többszöröse a bank felé fennálló tartozásának;
E.	mivel az UNWGAD Ryan Cornelius börtönbüntetését a nemzetközi jog megsértésének nyilvánította, hivatkozva a jogszerű eljárás hiányára, a kényszerrel megszerzett vallomásokra, a magánelzárásra, a jogi tanácsadás megtagadására és az arab nyelvű dokumentumok aláírására való kényszerítésre;
F.	mivel Ryan Corneliust továbbra is embertelen börtönkörülmények között tartják fogva, egészségi állapota romlik, és nincs megfelelő hozzáférése egészségügyi ellátáshoz;
G.	mivel a 2009. évi 37. sz. dubaji törvény 7. cikkének (1) bekezdése kimondja, hogy az elítélt személyt (az adóst) nem lehet börtönbüntetésre ítélni, ha e személy 70 évesnél idősebb; mivel Ryan Cornelius 2024-ben betöltötte a 70. életévét, és így mentességet kell kapnia e törvény alapján;
1.	elítéli Ryan Cornelius önkényes és elhúzódó fogva tartását, és felszólít arra, hogy őt és minden más önkényesen fogva tartott személyt azonnal és feltétel nélkül bocsássanak szabadon;
2.	követeli, hogy a nemzetközi joggal összhangban biztosítsanak számára kártérítéshez és egyéb jóvátételhez való, érvényesíthető jogot;
3.	sürgeti a dubaji hatóságokat, hogy a fogvatartottakkal való bánásmódra vonatkozó nemzetközi normákkal összhangban biztosítsanak számára hozzáférést megfelelő orvosi kezeléshez és ellátáshoz, és biztosítsák önkényes fogva tartásának független kivizsgálását;
4.	elítéli a 2009. évi 37. sz. törvény visszamenőleges hatályú alkalmazását, és sürgeti az Egyesült Arab Emírségeket, hogy biztosítsa az eljárások tisztességességét, és szüntesse meg az adósságokkal összefüggő bebörtönzések gyakorlatát; megjegyzi, hogy Ryan Cornelius továbbra is börtönben van annak ellenére, hogy a hatóságok az eredeti tartozása több mint kétszeresének megfelelő értékű vagyontárgyakat foglaltak le;
5.	szolidaritását fejezi ki Ryan Cornelius családja felé;
6.	felhívja az Egyesült Királyságot, hogy tegyen meg minden szükséges intézkedést Ryan Cornelius szabadon bocsátásának biztosítása érdekében; sürgeti az alelnököt/főképviselőt, az EU emberi jogokért felelős különleges képviselőjét, a tagállamokat és az Egyesült Arab Emírségekbe delegált uniós küldöttséget, hogy az Egyesült Arab Emírségekkel folytatott valamennyi kétoldalú kapcsolatfelvétel során vessék fel ezt az ügyet, és szorosan kövessék nyomon Ryan Cornelius fogva tartásának körülményeit;
7.	utasítja elnökét, hogy továbbítsa ezt az állásfoglalást a Bizottságnak, a Tanácsnak, az alelnöknek/főképviselőnek, az EU emberi jogi különleges képviselőjének, a tagállamoknak, valamint az Egyesült Királyság és az Egyesült Arab Emírségek kormányainak.

